Crna Gora

SAVEZ SPORTSKO RIBOLOVNIH ORGANIZACIJA CRNE GORE

**P R A V I L N I K**

O sportsko-ribolovnim takmičenjima u disciplini

„LOV ŠARANA“

Podgorica, Novembar 2022. Godine

Na osnovu člana 10.st12 Statuta Saveza sportsko-ribolovnih organizacija Crne Gore, Skupština Saveza sportsko-ribolovnih organizacija Crne gore, na sjednici održanoj 20.11.2022. godine, donosi:

**P R A V I L N I K**

O sportsko-ribolovnim takmičenjima u disciplini

„ LOV ŠARANA“

**Član 1**.

Ovim Pravilnikom utvrđuju se pravila, način i tehnika sprovođenja takmičenja u disciplini „Lov šarana“, u organizaciji Saveza sportsko-ribolovnih organizacija Crne Gore ( u daljem tekstu: Savez).

**Član 2.**

Ovim Pravilnikom utvrđuju se:

1. **ORGANIZACIJA TAKMIČENJA:**

- Vrste i nivoi takmičenja;

- Registrovanje timova i takmičara;

- Oficijalna – zvanična takmičenja;

- Regionalni i lokalni kupovi;

- Uređenje takmičarske staze;

- Obrazovanje stručnog tima – službene osobe;

- Mjere u slučaju nepogoda;

2. **SASTANAK ORGANIZATORA, KAPITENA I VOĐSTVA EKIPA**

- Prijave, provjere i upoznavanje;

- Upoznavanje sa pravilima i propozicijama;

- Žrijebanje startnih pozicija;

- Upoznavanje sa službenim licima;

- Pribor i mamci;

3. **ŽIRI TAKMIČENJA**

- Dopuna izborom predstavnika takmičara;

- Nadležnost u izricanju kaznenih mjera.

4. **PLASMAN**

- Obrazovanje bod listi;

- Svečano uručenje priznanja;

- Izbor reprezentacije Crne Gore;

5. **ZAVRŠNE ODREDBE**

**ORGANIZACIJA TAKMIČENJA**

**Član 3.**

 Takmičenja mogu biti:

1. Međunarodna ( održavaju se prema pravilima i kalendaru međunarodne ribolovne organizacije F.I.P.S. e.d),

2. Svjetski, regionalni i lokalni kupovi (održavaju se po pravilima organizatora),

3. Službena takmičenja u organizaciji Saveza su:

- Prvenstvo Crne Gore kroz I i II ligu

- Kup Crne Gore.

**Član 4.**

Pravo nastupa ekipa na službenim takmičenjima Saveza uredjuje se odredbama ovog Pravilnika, osim na lokalnim i regionalnim domaćim i medjunarodnim takmičenjima koji se održavaju po pravilima i propozicijama organizatora.

Takmičenja se organizuju kroz 3 ( tri) kola Lige i 1 ( jedno) kolo Kupa Crne Gore.

Tamičenje Kup Crne Gore mogu pecati isključivo klubovi koji se takmiče u Prvenstvu Crne Gore. Nastup samo na takmičenju Kupu Crne Gore bez učešća na Prvenstvu Crne Gore nije dozvoljen.

Pravo nastupa na takmičenjima u disciplini “Lov šarana” imaju samo registrovani klubovi članice Saveza.

Član 4 a.

Takmičenja Prvenstvo Crne Gore organizuje se kroz takmičenja u “ I “ ligi i “II” ligi Crne Gore.

Prvu ligu Crne Gore peca sedam klubova ( ekipa). Broj ekipa koje ispadaju iz prve lige je dvije ( 2), a popunjavaju je ekipe iz druge lige.

U koliko se za drugu ligu prijavi manje od dvije ekipe vršiće se raspucavanje u dva kola između dvije poslednje plasirane ekipe prve lige i prijavljene ekipe druge lige.

Prioritet za učestvovanje u Prvoj ligi imaju klubovi koji su prethogne godine učestvoali na Prvenstvu Crne Gore, svi ostali klubovi idu u drugu ligu.

U slučaju prijave manjeg broja od predviđenih pet klubova za učešće u nacionalnom takmičenju dozvoljava se da klubovi učesnice mogu prijaviti dvije ekipe ispred jednog kluba, koje će biti označene oznakam ( naziv kluba ekipa 1, naziv kluba ekipa 2)

**Član 5.**

Takmičarsku ekipu za takmičenja u okviru Saveza čine dva takmičara i rezerva, a jedan od njih je kapiten ekipe.

Kapitenu ekipe, ako se ne takmiči, dovoljen je ulaz u boks svoje ekipe radi konsultacija i savjetovanja ali on ne smije unositi bilo kakvu opremu, prihranu i ostalo, te ne smije imati nikakav fizički kontakt sa takmičarima, opremom, prihranom sve vrijeme dok boravi u boksu svoje ekipe.

Kapitenu ekipe dozvoljen je ulazak u večernjim časovima u boks svoje ekipe radi davanja usmjenih savjeta, jedino uz prisustvo sudije i ne duže zadržavanje od 30 minut.

Svi takmičari koji žele da nastupaju na takmičenjima u organizaciji Saveza moraju biti obavezno registrovani u Registar sportskih ribolovaca Crne Gore SSROCG.

Upis takmičara u Registar sportskih ribolovaca vrši isključivo Klub u skladu sa pravilnicima Saveza.

U skladu sa odredbama Zakona o sportu Crne Gore, sportska organizacija može osigurati takmičara koji obavljaju sportsku aktivnost u okviru te sportske organizacije od posljedica nesrećnog slučaja za vrijeme obavljanja sportske aktivnosti u protivnom takmičari nastupaju na sopstvenu odgovornost.

Sve ekipe koje se takmiče u sistemu takmičenja Saveza, danom popunjavanja prijavnog lista daju saglasnost da fotografije nastale na takmičenjima Savez može koristiti u cilju promocije discipline “Lov šarana” kako u medijima tako i na ostalim društevenim mrežama.

**Član 6.**

Na zatjev Delegata takmičenja takmičari su obavezni pokazati takmičarski karton i registarsku knjižicu, ovjerene za tekuću godinu.

**Član 7.**

Službene osobe na takmičenju koje organizuje Savez su:

1. Delegat Saveza koga imenuje Upravni odbor,

2. Predstavnik domaćina takmičenja,

3. Vrhovni sudija koga imenuje Takmičarska ili Sudijska komisija Saveza,

4. Sudije za vaganje,

5. Startne sudije koje imenuje Takmičarska ili Sudijska komisija Saveza.

**Član 8.**

Vrhovni sudija sa sudijama izvršiocima obavezno prije takmičenja provjerava koliko su upoznati sa pravilima i propozicijama takmičenja na kojem sude. Tom prilikom Vrhovni sudija ih upozorava na mjere koje treba da preduzmu prema takmičarima koji se ne pridržavaju pravila i propozicija takmičenja, kao i na mjere koje njemu stoje na raspolaganju, kada su u pitanju propusti sudija u toku takmičenja.

**Član 9.**

Zvanični sastanak službenih osoba sa vodjama ekipa, održava se najmanje 2 sata prije početka takmičenja. Na tom sastanku se obavezno vrši prozivka, provjera registracije i druge formalnosti, a potom se daju osnovna pravila i propozicije, dopune istih ako ih u medjuvremenu ima, te odgovori na pitanja u vezi sa tim.

**Član 10.**

Izvlačenje sektora i startnih pozicija obavlja se nakon utvrdjivanja radosleda izvlačenja, a koje sprovodi Vrhovni sudija prozivajući kapitene ekipa po ebecednom redu. Za svako par no takmičenje ekipe izvlače redosled izvlačenja startnih pozicija od Ž, a svako neparno od A.

Redosled izvlačenja sektora i startnih pozicija se vrši u svakom kolu bez obzira na žrijeb i raspored u prethodnom kolu.

**Član 11.**

Kapiten ili član ekipe popunjava prijavu za svoju ekipu. Ukoliko ekipa kasni na izvlačenje, čuva joj se mjesto ( poslednje u žrijebu) ali samo u slučaju telefonske najave kašnjenja Vrhovnom sudiji, delegatu ili komesaru lige. Za odsutne vodje ekipa žrijebanje obavlja delegat takmičenja. Početak takmičenja može biti odložen za 60 minuta ukoliko kasni najmanje jedna trećina ekipa.

**Član 12.**

 Izvlačenje startnih pozicija mora biti obavljeno najmanje 120 minuta prije početka takmičenja.

**Član 13.**

Takmičenje se obavlja na stazi gdje je razmak izmedju startnih pozicija od 30 do 100 metara.

Ukoliko se lovi s jedne obale jezera onda njegova širina ne može biti manja od 100 metara, a ako se lovi sa obje obale minimalna širina jezera mora biti preko 250 metara.

Dubina vode mora biti najmanje 1,00 metara, sa dovoljnom količinom šarana preko tri kilograma.

Na takmičarskoj stazi startna pozicija broj 1 se uvjek nalazi sa lijeve strane kada se gleda prema vodi i staza se uvjek označava sa lijeva na desno.

Odabrana takmičarska staza treba da svim takmičarima omogući podjednake uslove za takmičenje, te treba izbjegavati prekidanje staze elektičnim dalekovodima, mostovima i sl. jer takmičarska staza ne smije predstavljati opasnost za takmičare i eventualne gledaoce.

Početak i kraj staze se udaljani najmanje 100 metara od prvog i poslednjeg startnog broja (ukoliko stazu ne zatvaraju prva i poslednja startna pozicija), od prostora na kome se obavljaju neke druge aktivnosti, koje bi mogle ometati tok takmičenja i predstavljati opasnost za takmičare.

**Član 14.**

Startna pozicija je širine 20 i dužine 13 metara i može biti sastavljena iz dva dijela, tako da je u sredini prostora može biti površina iz koje se lovi i u kojoj se nalaze takmičari dimenzija 8x8 metara, sa tri strane ogradjena prigodnom ogradom ( po mogućnosti trakom ), a četvrta strane je voda.

Odluku o izgledu startne pozicije određuje Glavni sudija u dogovoru sa domaćinom takmičenja a na osnovu uslova na takmičarskoj stazi. Izgled startne pozicije je jedinstven za cijelokupnu takmičarsku stazu.

Za takmičenja koja se sastoje iz više kola, odluka o izgledu takmičarske pozicije donosi se za svako kolo takmičenja posebno.

U zavisnosti od konfiguracije terena startna pozicja može biti sastavljena iz dva dijela, ukoliko to nije izvodljivo startna pozicija se smatra osnovna pozicija širene 20 metara i dužine 13 metara.

Takmičari zabacivanje mamaca i prihranjivanje vrše u širini od 20m zamišljene linije spoljnih strana startne pozicije, a kretanje i obavljanje radnji smiju vršiti samo iz prostora 8x8m ukoliko je startna pozicija sastavljena iz dva dijela.

Ukoliko je startna pozicija sastavljen iz dva dijela u prostoru 8x8m se postavljaju šatori ( nastrešnice, suncobrani i dr.) koji obavezno trebaju biti maskirne, zelene ili smedje boje, mamci i pribor.Ukoliko je startna pozicija postavljena iz dva dijela, šatori se mogu postaviti i van linija 8x8m, ukoliko je Glavni sudija to procijenio na terenu.

Samo takmičari i sudije smiju ulaziti u startnu poziciju. Sudije smiju ulaziti u startnu poziciju samo u slučaju da sumnjaju ili su primijetili nedozvoljene radnje ili na poziv takmičara. Ulazak predstavnika bilo kojeg akreditovanog predstavnika medija u startnu poziciju moguć je samo uz dozvolu ekipe koja peca na toj startnoj poziciji i u prisustvu nekog od sudija.

Rezervni takmičar ne može ulaziti u startnu poziciju (prostor 8x8m) niti pružati bilo kakvu pomoć osim verbalne, a može biti smješten u šatoru postavljenom u prostoru izvan 8x8.

U slučaju kada startnu poziciju predstavlja samo prostor 20x13m rezerni takmičar ne može boraviti na tom prostoru. Kada uslovi na takmičarskoj stazi dozvoljavaju Glavni sudija može da odredi da rezervi takmičar tokom dana boravi u prostora 20x13m, dok u toku noći od 20 h do jutra 07 h, mora biti smješten u šatoru na lokaciji za rezervne takmičare i sudije, koju odredi Glavni sudija.

Svaki ulazak i izlazak takmičara iz startne pozicije mora biti uz prisustvo i kontrolu sudije.

U toku jednog takmičarskog kola može biti izvršena samo jedna zamjena, koja je konačna do kraja tekućeg kola. Zamjene se vrše pod strogim nadzorom Vrhovnog sudije.

Zamjeni je dozvoljeno da u startnu poziciju unese samo svoj lični prtljag i rezervni pribor.

Strogo je zabranjeno unošenje mamaca i primame.

**Član 15.**

Organizator takmičenja je obavezan obilježiti sektore tablama. Organizator takmičenja je obavezan svaku poziciju obilježiti tablom sa startnom listom, sa imenom ekipe i imenima takmičara. Na tabeli se evidentira ulov nakon svakog vaganja, a vaganje se obavlja najmanje jednom na svakih 8 sati.

Organizator je obavezan obezbijediti tzv. bezbjedonosnu zonu od 5m iza prostora od 20m i obilježiti je (po mogućnosti trakom), preko koje ne smije prelaziti niko osim sudija i takmičara.

**Član 16.**

Nakon dolaska ekipa na takmičarsku stazu i na startnu poziciju, koja im je dodijeljena izvlačenjem, mogu ostaviti svoj pribor i mamce, ali na poziciju sami ne smiju stupiti.

Ulazak na startnu poziciju preporučuje se 120 min prije početka takmičarskog dijela, a mnimum 90 min što odredjuje Vrhovni sudija.

Ulaskom na startnu poziciju takmičari mogu započeti pripremne radnje (postavljanje šatora, pribora i mamaca) u toku koji je dozvoljeno markiranje ribolovne pozicije uz pomoć štapa, olova i markera (plovka). U tom slučaju udica ne smije biti na sistemu.

U toku pripreme dozvoljen je ulazak rezervnog takmičara u prostor 20x13 odnosno 8x8 m (u zavisnosti od izgleda boksa) radi pomoći ali mu nisu dozvoljene radnje sa marker štapovima.

**Član 17.**

Početak takmičenja označava:

**PRVI SIGNAL** i tada prestaje bilo kakvo primanje pribora, mamaca i slično od bilo koga van boksa.

**DRUGI SIGNAL** označava početak prihranjivanja i ribolova. U vrijeme drugog signal na takmičenju sve ekipe ( oba takmičara ) moraju biti na startnim pozicijama, sa pripadajućom opremom u suprotnom nemjaju pravo nastupa na istom.

**TREĆI SIGNAL** je znak za kraj – istek vremena za takmičenje. Ako takmičar u tom trenutku zamara ribu ima na raspolaganju još dodatnih 15 minuta da ribu položi na prostirku pod uslovom da je prije ili u toku drugog signala obavijestio glasnim javljanjem nekog od sudija o tome.

**Član 18.**

Dopušteni mamci su boile, sjemenke, pelete, kao i gumene i plastične imitacije ovih mamaca.

Sjemenke moraju biti prokuvane i ocijedjene i ne smiju fermentirati.

Zabranjeni su proizvodi životinjskog porijekla (crvi, gliste i dr.) te sa njima nije dozvoljeno ni pecanje ni prihrana, kao i metalni proizvodi.

Dozvoljene su sve vrste brašna, kao i formiranje kugli za primamu koje ne smiju biti veće od promjera od 40mm.

***Za vrijeme takmičenja dozvoljena je maksimalna količina mamaca za jednu ekipu od 150 kg.***

**Član 19.**

Prvenstveno kolo traje od početka izvlačenja sektora i 120 min poslije takmičenja. U svom tom periodu svi učesnici takmičenja su obavezni da se ponašaju u skladu sa odredbama ovog Pravilnika.

Takmičenje traje neprekidno najmanje 48 a najviše 72 sati. Takmičenje može biti prekinuto zbog nevremena i ako se ne nastavi, a trajalo je više od 40 sati proglašava se važećim, što se evidentira kroz dnevnik takmičenja i ovjereva od strane Delegata, Vrhovnog sudije i Komesara lige – Sekretara.

U slučaju da nevrijeme počne prije ili za vrijeme priprema, niti jedan takmičar ne smije zauzeti svoje startno mjesto i pripremati svoju opremu. Signalom ili usmeno označiće se odlaganje pristupa na startno mjesto ili prekid priprema. Ako to dopuštaju vremenske prilike ili satnica, takmičenje se može nakon toga normalno održati ili skratiti.

Kad nevrijeme počne za vrijeme takmičenja Vrhovni sudija signalom ili usmeno oglašava trenutni prekid takmičenja, kako bi takmičari mogli potražiti zaklon. Prekid takmičenja može trajati najduže do 12 sati. Ako to dopuštaju vremenski uslovi takmičenje se nastavlja nakon odluke Vrhovnog sudije kojom se takmičarima dozvoljava povratak na startna mjesta i nastavak ribolova.

**Član 20.**

1.Dopušten je ulov istovremeno sa četiri štapa, sa po jednom udicom ( mamac obavezno prezentovati na dlaci), osnovnim najlonom minimalne debljine 0,25, olovom minimalne težine 50 grama. Osnovni najlon nije dozvoljeno zamijeniti pletenicom (upredenom strunom).

2.Dozvoljeno je koristiti“back lead“ olovo.

3.Dozvoljeni su akustični i elektronski indikatori trzaja - ugriza uz koje se postavljaju„SWINGERS“, „HANGERS“ i„MONKEY CLIMBERS“.

4.Zabranjeno je korišćenje opreme i tehnika „SWINFEDER“, „SVING TIP QUIVERTIP“,te upotreba bilo kakve vrste plovaka (ribolov plovkom je zabranjen).

5.Zabranjena je upotreba uredjaja koji rade na principu radio talasa, a služe za primamljivanje ribe.

6.Zabranje se upotreba sonara i podvodinih kamera.

7.Zabranjen je izbačaj poput klatna. Odnosno svaki izbačaj mora biti preko glave.

8.Sistem podveza treba obavezno da omogući ribi što brže oslobadjanje od olova ako dodje do pucanja ribolovnog najlona.

9.Dozvoljeno je korišćenje lampi na glavi takmičara ili meredovu, te diskretna rasvjeta pod šatorom.

10.Zabranjeno je osvjetljavanje vode osim u zoni prihvata ribe u meredov.

11. Dozvoljena je upotreba maksimalno dva štapa sa markerima (mogu biti i svijetleći), za mjerenje daljine dozvoljeno je korišćenje uređaja daljinomjera koje će se naglasiti prije početka svakog kola.

12. Dozvoljena je upotreba platforme sa koje se mogu vršiti sve radnje. Platforma može biti maksimalne dužine do 200 cm, i širine do 80 cm. Prednje noge mogu biti postavljene na visinu maksimano do 100 cm, a zadnje maksimalno do visine od 100 cm. Platforma može biti postavljena na način da prednje noge mogu biti u vodi dok zadnje noge moraju biti na obali ( suvom).

13. Zabranjeno je loženje otvrene vatre na takmičarskoj stazi.

**Član 21.**

Ulazak u vodu do koljena dozvoljen je samo jednom članu ekipe i to u slučaju zamaranja i prihvatanja ribe u meredov, kao i u slučaju odlaganja ribe u vodu do vaganja.

Nije dozvoljen izlazak takmičara izvan startne pozicije osim u slučaju biološke potrebe.

**Član 22.**

Za prihvat ulovljene ribe koristi se meredov minimalnih dimenzija 80x80x80cm sa okcima minimalnog promjera 12x12 mm. Meredovom se koriste isključivo takmičari.

Ulovljena riba se polaže na ovlaženu mekanu prostirku, zatim se riba ulaže u mrežu za čuvanje, koja se odlaže na sigurnu dubinu do momenta vaganja.

Svaka ekipa je dužna da ima 5 mreža za čuvanje (carp sack-ova) i iste je dužna pokazati na zahtjev sudije. Mreže moraju biti izradjene od finih niti (bez čvorova i grubih vlakana) kako bi se izbjegla povreda ribe. Nakon vaganja riba se pažljivo vraća u vodu od strane sudije za vaganje.

Nakon završenog takmičenja ekipe moraju ostaviti boksove u čistom stanju, Što konstatuje startni sudija. Ostatak hrane i mamaca ne smije se bacati u vodu.

**Član 23.**

Svaka ekipa može koristiti neograničeni broj ribolovačkih štapova, ali istovremeno može pecati sa maksimalno 4 štapa i mogu koristiti 2 marker štapa i 2 spod (za raketu) štapa.

Maksimalna dužina štapova iznosi 400 cm. Upotreba multiplikatora nije dozvoljena.

**Ostali (rezervni) štapovi trebaju obavezno biti odloženi tako da su im vrhovi okrenuti suprotno od vode**.

**Član 24.**

Dopušteno je prihranjivanje rukom, mekom praćkom, lopaticom, katapultom bez opruge i pneumatike, raketom i cjevčicom za izbacivanje bojla i PVA marerijalima.

Zabranjeno je korišćenje hranilice na štapu, kao i lijepljene praškaste i druge primame na olovo.

Tokom noći je dozvoljeno prihranjivanje cjevčicom za bojle, mekom praćkom i PVA materijalima. Zabranu i početak prihranjivanja raketom odredjuje vrhovni sudija za svako takmičenje.

**Član 25.**

Vaganje se obavlja u najpovoljnijim vremenskim razmacima tokom dana i noći s tim da ulovljena riba ne smije provesti u čuvarici više od 8. sati.

Vaganje se obavlja na spoljašnoj ivici takmičarskog prostora, po mogućnosti što dalje od vode. Vaganje obavlja sudija za vaganje uz prisustvo startnog sudije i jednog takmičara iz susjednog boksa. Sudija za vaganje je odgovoran za upis težine ribe u startnu listu, što se takodje upisuje u tabeli startnog mjesta. Vagaju se samo primjerci teži od 1.500 grama (hiljadu i petstotina grama).Nakon vaganja takmičar potpisuje startnu listu i obavezno lagano vraća ribu u vodu. Listu takodje potpisuju sudije koji su prisutni vaganju. Naknade primjedbe od bilo koga se ne uvažavaju.

**Član 26.**

Vaganje po pravilu se obavlja jednom vagom na stazi, a domaćin je dužan obezbijediti i jednu vagu u rezervi.

Mrežica u koju se odlaže riba za vaganje ide uz vagu cijelom takmičarskom stazom i prije stavljanja ribe mora se navlažiti i vaga podesiti prema težini mrežice.

**Član 27.**

Suđenje na takmičenjima organizuje Takmičarska komisija koja odredjuje Vrhovnog sudiju koji je odgovoran za punu primjenu pravila takmičenja i zakonskih odredaba.

**DELEGAT** takmičenja nadgleda ispravnost odvijanja takmičenja, A o uočenim propustima upozorava domaćina i pomaže u sprovodjenju takmičenja. Po završenom takmičenju potpisuje dnevnik takmičenja i potvrđuje ispravnost odvijanja takmičenja, te dodjeljuje nagrade.

**VRHOVNI SUDIJA** može biti samo sudija najvišeg ranga sa dovoljno iskustva da može kvalitetno rukovoditi organizacijom takmičenja, provjeravati sposobnosti ostalih sudija i kontrolisati njihov rad, izricati kaznene mjere i dodjeljivati kartone i pokretati disciplinske postupke, davati upustva za rad na uredjenju staze za vrijeme trajanje takmičenja. Vrhovni sudija mora imati rješenja za sve situacije koje nastanu na stazi, a tiču se pravila takmičenja.

**KOMESAR LIGE (SEKRETAR)** takmičenja je sudija sa iskustvom koji obavlja administrativno tehničke poslove prije, za vrijeme i nakon obavljenog takmičenja. On zamjenjuje vrhovnog sudiju za vrijeme njegove pauze u vrijeme trajanja takmičenja. Prije nego što se objave rezultati takmičenja Dnevnik takmičenja dostavlja se Delegatu i Vrhovnom sudiji na ovjeru čime je izvršena verifikacija takmičenja.

**SUDIJE NA VAGI** su sudije sa iskustvom odgovorni za blagovremeno, ispravno i tačno vaganje, kao i popunjavanje podataka u startnu listu. Brine se o ispravnosti vage i pribora za vaganje. U obilasku staze pomaže savjetima startnim sudijama.

**STARTNE SUDIJE** su mladje sudije sa iskustvom da mogu pratiti rad i ponašanje takmičara na više startnih pozicija ( najmanje četiri startne pozicije), kontrolišu mreže čuvarice, provjeravaju prihranu i mamce, zabranjuje pristup na takmičarsku poziciju svim neovlašćenim osobama i nadgledaju regularnost takmičenja. O svim uočenim nepravilnostima obavještavaju Vrhovnog sudiju. Ne ulaze u takmičarski boks osim u slučaju vaganja ili utvrdjivanja krivice takmičara.

**Član 28.**

Vrhovni sudija na pripremnom sastanku sa sudijama pravi raspored sudija pri čemu vodi računa da ni jedan sudija ne provede više od 12 sati neprekidno na zadatku. Nakon provedenih 12 sati rada obavezan je odmor od 8 sati. To znači da je za jednu poziciju potrebno obezbijediti najmanje dvojicu sudija.

**Član 29.**

Za jedno takmičenje potrebno je pored Vrhovnog sudije i Komesara, dvojica sudija za vaganje i neophodan broj startnih sudija ( u zavisnosti od broja sektora i dužine staze).

**KAZNENE ODREDBE**

**Član 30.**

Zavisno od težine učinjenog djela učesnik takmičenja može biti kažnjen žutim ili crvenim kartonom, i to za:

 - nesportsko ponašanje,

 - fizički napad i

 -druge povrede i ometanje takmičenja.

* **ŽUTI KARTON** dobija takmičar i ekipa ako prekrše pravila iz člana: 16, 17, 18, 19, 20-4, 20-7, 20-8, 20-10,21, 22, 23, 24.

Pored prekršaja pravila iz navedenih članova, žuti karton se dodjeljuje i za:

 - verbalno ometanje sudija u obavljanju njihovih zadataka,

 - ako namjerno ozlijedi ili usmrti ribu,

 - ako naglo poteže udicu iz vode („grabuljanje”),

 - ako nastavi loviti i poslije prekida nastalog uslijed vremenskih nepogoda,

 - ako neovlašćeno ulazi u tudju startnu poziciju.

Zuti karton se obavezno unosi u dosije takmičara koje ažurira sekretar Saveza.

* **CRVENI KARTON** dobija takmičar i ekipa ako prekrše pravila iz članova: 6, 20-1, 20-5 i 21i38.

Pored prekršaja pravila iz navedenih članova, crveni karton se dodjeljuje i za:

 - unošenje ili pokušaj unošenja šarana na takmičarsku stazu ili u startnu

poziciju koji nijesu ulovljeni na toj startnoj poziciji,

 - takmičaru koji u toku jednog kola dobije dva žuta kartona automatski se

daje crveni karton i diskvalifikuje do kraja prvrenstva.U ovom slučaju se

i ekipi izriče crveni karton,

- takmičaru koji u toku dva kola dobije po jedan žuti karton automatski se

daje crveni karton i diskvalifikuje do kraja prvenstva. U ovom slučaju se

ekipi ne izriče disciplinska mjera crveni karton,

- ekipi ako u toku jednog prvenstvenog kola dobije dva žuta kartona

automatski se daje crveni karton.

Takmičar koji dobije crveni karton automatski se diskvalifikuje do kraja prvenstva. U ovom slučaju se i ekipi izriče crveni karton i trenutna diskvalifikacija.

Ekipa koja se neopravdano ne pojavi na jednom od kola lige a uredno je prijavljena za takmičenje kažnjava se crvenim kartonom.

***Disciplinska mjera „žuti karton“ nosi sa sobom minus 3 boda ekipi.***

***Disciplinska mjera „crveni karton“ nosi sa sobom trenutnu diskvalifikaciju ekipe***

(ostaje se bez plasmana u tekućem kolu) sa mogućnošću i duže diskvalifikacije u zavisnosti od mjera koje izrekne Takmičarska komisija Saveza i minus 6 bodova ekipi.

U slučaju da diskvalifikacija ekipe uslijedi nakon obračuna rezultata, sljedeće plasirane ekipe zadržavaju svoj plasman.

Takmičaru kojem se tokom jedne godine dodijeli drugi žiti karton oduzima de pravo nastupa u tekućoj godini.

U slučaju kažnjavanja takmičara crvenim – parnim žutim kartonom ekipu ne može popuniti rezervni takmičar u tom kolu.

***Disciplinske mjere crveni ili žuti karton izriče isključivo Vrhovni sudija.***

  **Član 31.**

 Takmičarima koji na bilo koji način ometaju tok takmičenja za nesportsko ponašanje, fizički napad ili druge grube povrede pravila može se dati žiti ili crveni karton.

**Član 32.**

Za takmičare, vodje ekipa ili kapitene, kojima je izrečena mjera (žuti ili crveni karton) podnosi se disciplinska prijava Takmičarskoj komisiji Saveza. Prijavu podnosi Vrhovni sudija, samostalno ili na predlog organizatora takmičenja ili nekog od sudija na stazi ili vaganju. Delegat takmičenja je obavezan da izrečenu mjeru evidentira u svom izvještaju i o tome upoznaje Takmičarsku komisiju Saveza.

**Član 33.**

Dužnost je svakog učesnika takmičenja da poznaje pravila takmičenja i predvidjene sankcije tako da nepoznavanje pravila ne opravdava nikog za učinjenu povredu pravila i izrečenu kaznu. Sudije na stazi uz sebe moraju imati ovaj Pravilnik radi razrješavanja nastalih sporova.

**KAZNE ZA SUDIJE**

**Član 34.**

Sudije su nezavine i samostalne u donošenju odluka iz svoje nadležnosti, ali za greške učinjene za vrijeme takmičenja biti će sankcionisane, i to:

 **1. OPOMENOM**

- za greške koji nijesu bitno uticale na rezultat takmičenja,

- zbog propuštanja upozerenja takmičarima koji čine prekršaj (ulaze u vodu bez razloga, osvjetljava vodenu površini ispred sebe i sl).

 ***Opomenu izriču sudija veći po rangu, a verifikaciju vrši Sudijski kolegijum.***

 **2. ZAMJENA SUDIJE**

Zamjena sudije se vrši u slučaju da se utvrdi da iz bilo kojeg razloga ne može voditi takmičenje u rangu za koji je predvidjen.

***Mjeru izriče Vrhovni sudija uz saglasnost Žirija takmičenja.***

 **3. SUSPENZIJA I ZABRANA SUĐENJA**

Ova mjera se izriče na period od jedne do tri godine sudjenja za teže povrede pravila takmičenja i Pravilnika, pristrasno vodjenje takmičenja, napuštanje pozicije dok je takmičenje u toku, za ometanje normalnog toka takmičenja, verbalna vrijedjanja, fizičke napade i slično.

Mjeru izriče Takmičarska komisija Saveza na predlog Vrhovnog sudije, Delegata ili Komesara lige, nakon sprovedenog postupka.

**4. STALNA ZABRANA SUĐENJA**

Ova mjera se izriče ako je utvrdjeno namjerno kršenje Pravilnika sa ciljem favorizovanja pojedinaca ili ekipa, ako dozvoljava upotrebu nedozvoljenih sredstava , ako namjerno nepravilno upisuje rezultate, netačno unosi podatke u službene obrasce, ako primi mito i za druge teže prekršaje.

Mjeru izriče Sudijska organizacija čiji je sudija član, na predlog Takmičarske komisije Saveza i provedenog postupka u skladu sa Pravilnikom o disciplinskoj odgovornosti Saveza.

**Član 35.**

Za izrečene mjere dozvoljena je žalba a podnosi se:

- Žiriju takmičenja,

- Takmičarskoj komisiji za mjere koje je izrekao Vrhovni sudija i potvrdio Žiri takmičenja u prvostepenom postupku,

- Upravnom odboru Saveza za mjere koje je izrekla Takmičarska komisija u drugostepenom postupku,

***Odluke drugostepenog organa su konačne.***

**Član 36.**

**ŽIRI TAKMIČENJA** u sastavu od 5 članova čine:

- Vrhovni sudija,

- Komesar lige,

- Jedan od sudija za vaganje,

- Startni sudija takmičara koji ulaže prigovor. Ukoliko je prigovorvezan za postupak startnog sudije, na njegovo mjesto dolazi najstariji takmičar na stazi pod uslovom da postupak nema veze sa njegovom ekipom,

- Delegat takmičenja.

**Član 37.**

Žiri takmičenja rješava eventualne prigovore i primjenjuje sankcije predvidjene ovim Pravilnikom.

Prigovori se podnose usmeno Žiriju u roku od 15. minuta nakon proglašenja rezultata ili izricanja kazne, odnosno u roku od narednih 15 minuta najavljeni prigovor treba obavezno i pismeno potvrditi. Žiri je dužan riješiti prigovor najkasnije 2 sata nakon podnošenja istog.

Uz prigovor se polaže kaucija od 100,00 EUR, koja se vraća takmičaru ako se utvrdi opravdanost prigovora u protivnom novac se polaže u blagajnu Saveza.

Odluke Žirija donese se većinom glasova. Kod jednakog broja glasova, delegat takmičenja ima odlučujući glas.

***Odluka Žirija je konačna.***

**Član 38.**

Upotreba alkohola i doping sredstava nije dopuštena.

**Član 39.**

Kod ekipnog plasmana po takmičenju, bodovna lista formira se prema ukupnom ulovu šarana, tako da ekipa koja ostvari najveću težinu ulova osvaja prvo mjesto i pripada joj 1 bod, drugoj ekipi pripada 2 boda, trećoj ekipi pripada 3 boda, četvrtoj ekipi 4 boda i tako do poslednje ekipe koja osvaja broj bodova jednak broju N ( broj N je broj prijavljenih ekipa za takmičenje)

Ekipa koja izostane opravdano sa pojedninog kola, boduje se bodovima N +1 ( broj prijavljenih ekipa + 1 bod). U slučaju da samo jedna ekipa ostvari ulov ona osvaja 1 bod, a sve ostale ekipe dijele broj bodova za palsman od druge do N pozicije po modelu(( 2 + N)/2=bodova). Ovaj model se koristi u slučaju svake varijante gdje ulov ne ostvare sve ekipe ( iskazano u primjeru 1)

Primjer 1: Prijavljeno 12 ekipa: ulov ostvarile dvije ekipe

1. Mjesto 1 bod
2. Mejsto 2 boda

Sve ostale ekipe: (3 + 12)/2 = 7,5 bodova

Primjer 2: Prijavljeno 12 ekipa, ulov ostvarilo pet ekipa

1. Mjesto 1 bod
2. Mjesto 2 boda
3. Mjesto 3 boda
4. Mejsto 4 boda
5. Mjesto 5 bodova

Sve ostale ekipe ( 6+ 12)/2=9 bodova

U slučaju iste težine ulova, odlučuje najveća pojedinalna težina ulova, koju su ekipe ostvarile na tom takmičenju.

**Član 40.**

U sastavu takmičenja koja se odvijaju kroz više kola, konačni plasman ekipa utvrđuje se sabiranjem bodova ostvarenih na svim pojedinčnim takmičenjima. U slučaju da ekipe ostvare isti broj bodova, plasma odlučuje veća ukupna težina ulova tih ekipa u tom ciklusu takmičenja, a ako su i u tome jednaki odlučujući je ulov najteže ribe,a ako su i tome jednki ona broj ulovljenih komada.

U slučaju da diskvalifikacija ekipe i takmičara uslijedi nakon označenog završetka takmičenja, sve ekipe osim diskfalifikovane zadržavaju svoj plasma( npr.Diskvalifikovana je ekipa koja je ostvarila plasma 5 mjesto i 5 bodova, sljedeća ekipa zadržava svoje 6 mjesto i 6 bodova, i tako redom sve ekipe do broja N bodova)

Proglašavanje rezultata se vrši nakon svakog takmičenja, najkasnije 120 minuta po završetku. Po završetku zadnjeg kola takmičenja zbrajaju se i proglašavaju ukupni rezultati Lige u lovu šarana.

**Član 41.**

Nakon održanog zadnjeg kola lige, proglašava se Šaranska reprezentacija Crne Gore koju čine 3 prvoplasirana para i četvrtoplasirani par kao rezerva.

Nakon održanog KUP-a Crne Gore proglašavaju se tri prvopasirana kluba osvajača koji stiču pravo nastupa na Jadransko podunavskom kupu. Odostajanjem jednog od prvoplasirana tri pravo nastupa na JPK stiče prvi naredni sve do poslednje rangiranog kluba.

Repezentaciju Crne Gore u tekućoj kalendarskoj godini sačinjavaju: 8 takmičara, trener, kapiten, delegat šaranske lige, te maksimalno do 3 člana logistike koje po potrebi određuje takmičarska komisija šaranske lige.

Ukoliko rezervni takmičar ekipe ( ukoliko ga ekipa angažuje) zamijeni jednog od takmičara više od 2/3 h takmičenja, tokom cijele kalendarske godine, stiče status člana reprezentacije umjesto takmičara kojeg je mijenjao.

Seletor reprezentacije dužan je da odmah održi sastanak sa reprezentativcima i predoči im plan priprema reprezentacije za medjunarodna takmičenja.

Takmičari su obavezni napraviti dva službena treninga za reprezentacijiju u terminima koje utvrdi trener i kapiten reprezentacije- nepojavljivanje na treninge smatra se odustajanjem od nastupa za reprezentaciju.

Ukoliko plasirana ekipa ( jedan ili oba takmičara) nije u mogućnosti ispuniti obaveze iz ovog pravilnika kapiten će pozvati sledeću ekipu po plasmanu da ih zamijeni. Ekpa koja odustaje od takmičenja mora pismeno obavijestiti Savez u roku od 60 dana prije održavanja takmičenja o razlozima odustajanja.

U takmičenju za Prvenstvo Crne Gore tri prvoplasirane ekipe po kanačnom plasmanu nagradjuju se od Saveza peharima, a članovi tih ekipa ( 3 člana) odgovarajućim medaljama.

**Član 42.**

Savez sa zainteresovanim strankama dogovara uslove o sponzorstvima, donacijama i reklamama idrugim poslovnim aktivnostima. Članovi šaranske reprezentacije dužni su pridržavati se uslove iz ugovorenog sponzorskog odonsa.

Svi članovi reprezentacije moraju biti jednobrazno obučeni, vidno istaknutim obilježima države, sveza i sponzora. Svako neovlašćeno prezentovanje logoa smatraće se grubim kršenjem odredbi Saveza i povlačiće disciplinsku odgovornost.

U slučaju da Savez nije u mogućnosti obezbijediti sredstva za Šaransku reprezentaciju, isti će informisati klubove čiji takmičari su izborili učešće u reprezetnaciji i ponuditi alternativne načine finansiranja.

**Član 43.**

Ovaj Pravilnik zajedno sa kalendarom i propozicijama čini cjelinu sistema takmičenja u lovu na šarana.

**Član 44.**

Sastavni dio ovog Pravilnika su obrasci koji čine potrebnu dokumentaciju za praćenje, evidentiranje i proglašavanje razultata takmičenja, a to su:

1. Prijavni list za takmičenje,

2. Startna lista,

3. Dnevnik takmičenja za I (prvo) kolo,

4. Dnevnik takmičenja za IV (četiri) kola,

5. Izvještaj o trenutnom poretku na takmičenju,

6. Obrazac izvještaja Delegata sa šaranskog takmičenja,

7. Obrazac izvještaja Vrhovnog sudije sa šaranskog takmičenja

Podaci navedeni u ovim dokumentima su obavezni za utvrdjivanje plasmana i proglašavanje rezultata takmičenja. Dnevnik takmičenja sa izvještajem o sprovedenom takmičenju Delegat takmičenja dužan je u roku od 7 dana dostaviti u Savez radi arhiviranja, a Komesar lige izvještaj o održanom takmičenju sa fotografijama dužan je dostaviti medijima, radi objave rezultata i promocije šaranskog ribolova.

**Član 45.**

1. Izmjene i dopune ovog Pravilnika vrše se na način i po postupku njegovog donošenja.
2. Autentično tumačenje odredbi ovog Pravilnika daje Takmičarska komisija Saveza.

**Član 46.**

Ovaj Pravilnik stupa na snagu narednog dana po usvajanju od Skupštine Saveza sportsko ribolovnih organizacija Crne Gore.

**Član 47.**

Izmjene i dopune ovog Pravilnika vrše se po postupku za njegovo donošenje.

Broj:

Podgorica, 20.11.2022 godine

 PREDSJEDNIK SKUPŠTINE

 Sergej Volkov

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_